איימריק קארון

איימריק קארון (בצרפתית: Aymeric Caron; נולד ב-4 בדצמבר 1971) הוא עיתונאי, סופר, פובליציסט, פעיל למען זכויות בעלי חיים ופוליטיקאי צרפתי. הוא כיהן כחבר האספה הלאומית של צרפת מטעם המחוז ה-18 של פריז בין השנים 2022–2024, במסגרת המפלגה האקולוגית-מהפכנית (Révolution écologique pour le vivant), אותה ייסד.

קורות חיים
ילדות וחינוך
איימריק קארון נולד בבולון-סור-מר, עיירה בחבל פה-דה-קאלה שבצפון צרפת. הוא גדל במשפחה ממעמד הביניים; אביו מנהל בית ספר יסודי ואימו מורה. למד עיתונאות בבית ספר לעיתונאות בעיר ליל, ולאחר מכן קיבל תואר שני בפילוסופיה באוניברסיטת סורבון בפריז.

קריירה בתקשורת
קארון החל את קריירת העיתונאות בשנת 1995, לאחר סיום לימודיו בבית הספר לעיתונאות. שימש ככתב חוץ בערוצי טלוויזיה צרפתיים, בהם TF1 ו-France 3, ודיווח בעיקר מאזורי סכסוך, בהם עיראק, אפגניסטן, קוסובו, חוף השנהב והרפובליקה של קונגו. בין 2012 ל-2015 השתתף בתוכנית אירוח בערוץ France 2 וזכה לפופולריות. לאורך השנים השתתף גם בתוכניות רדיו ופרסם טורי פובליציסטיקה בעיתון לה מונד ובעיתונים נוספים.

פעילות פוליטית
ב-2018 קארון ייסד את המפלגה האקולוגית-מהפכנית (Révolution écologique pour le vivant), ששמה דגש על איכות הסביבה, זכויות בעלי חיים וצדק חברתי. בשנת 2022 הוא נבחר לפרלמנט הצרפתי כנציג המחוז ה-18 של פריז במסגרת הסכם קואליציוני עם מפלגה נוספת. במהלך כהונתו קידם הצעות חוק להגבלת פעילותה של תעשיית הבשר, איסור משלוחים חיים של בעלי חיים וקידום חקלאות בת קיימא. בשנת 2024 הפסיד את מושבו באספה הלאומית, אך ממשיך בפעילות פוליטית.

המפלגה האקולוגית-מהפכנית מנסה לקדם שינוי מערכתי במדיניות הסביבתית, הכלכלית והחברתית, תוך התמקדות בשלושה עקרונות מרכזיים:
 איכות הסביבה: קידום מדיניות להפחתת פליטות גזי חממה, הגנה על המגוון הביולוגי ופיתוח אנרגיות מתחדשות.
 זכויות בעלי חיים: מאבק נגד חקלאות תעשייתית וניצול בעלי חיים, תוך קידום חקיקה להגנה על רווחת בעלי חיים.
 צדק חברתי: צמצום אי-שוויון כלכלי וחברתי באמצעות מדיניות פרוגרסיבית, כולל מיסוי עשירים ותמיכה בחקלאים מקומיים.

קארון טען כי המהפכה האקולוגית מחייבת שינוי עמוק בתרבות הצריכה וביחס של החברה לסביבה ולבעלי החיים. הוא קרא להפסקת הסכמי סחר חופשי שפוגעים בחקלאות בת קיימא ולהשקעה בחינוך סביבתי. במהלך כהונתו בפרלמנט הוא הגיש הצעות חוק לאיסור על שימוש בחומרי הדברה מזיקים ולקידום חקלאות אורגנית. כמו כן, הוא תמך בקמפיינים ציבוריים להעלאת המודעות למשבר האקלים, ושיתף פעולה עם ארגון גרינפיס וארגונים צרפתיים למען זכויות בעלי החיים.

קארון מרבה להתבטא בנושאים פוליטיים שונים. בין השאר, הוא ביקורתי כלפי מדיניות ישראל בסכסוך הישראלי-פלסטיני. בתוכנית טלוויזיה בספטמבר 2014 התרחש עימות מילולי בינו לבין ברנאר-אנרי לוי אודות מבצע צוק איתן. לאחר האירוע איימריק קארון ומשפחתו ספגו איומים ברצח וקיבלו אבטחה משטרתית. במהלך מלחמת חרבות ברזל הביע לעיתים קרובות ביקורת על ישראל. בריאיון באוגוסט 2024 אמר הרב הראשי של צרפת, חיים קורסיה: "אין לי שום סיבה להתבייש במה שישראל עושה, גם לגבי האופן שבו היא מנהלת את הלחימה". בעקבות דברים אלה הגיש קארון תלונה נגדו על תמיכה בפשעי מלחמה.

פעילות למען זכויות בעלי חיים
קארון הוא טבעוני מאז 2011 ודמות מובילה בתנועה נגד סוגנות בצרפת. בספריו ומאמריו הוא מציג ביקורת על תעשיית הבשר וקורא למיגור הסוגנות ולשוויון מוסרי בין בני אדם לבעלי חיים.

בעיקר בולט ספרו "Antispéciste" (אנטי-סוגנות) משנת 2016, בו הוא מפרט את תפיסתו נגד סוגנות. הוא מתאר עד כמה בעלי החיים הם יצורים רגשיים, אינטליגנטיים ובעלי חיי חברה, וקורא לשוויון בין המינים. בשנת 2019 צוטטה בעיתונות אמירה פרובוקטיבית שלו בנושא זה, כאשר טען שאסור לבני אדם להרוג יתושים או למנוע מהם לעקוץ, משום שזו הדרך שלהם לקבל חלבון, הנחוץ לצורכי רבייה ותזונה. לדבריו הוא אימץ את תפיסת עולמו של הפילוסוף אלברט שווייצר, שהרשה לעצמו להרוג יתושים רק באפריקה, שם יש סכנה בהידבקות במלריה מעקיצת יתוש.

קארון מרצה לעיתים קרובות על קידום טבעונות ושמירה על איכות הסביבה.

בשנת 2014 קרא לביטול מלחמות שוורים, ומשנת 2016 פועל לשילוב מזון טבעוני בבתי הספר בצרפת. בשנת 2015 כתב הקדמה לספרו של פיטר סינגר "The Ethics of What We Eat" שראה אור בצרפתית.

ביולי 2018 השחיתו אלמונים מספר חנויות בשר ואטליזים בצרפת. קארון גינה את המעשים וכינה אותם "ונדליזם", אך הוסיף: "אם פעילי זכויות בעלי החיים נאלצים לנקוט באמצעים אלימים, זה פשוט משום שלא נעשה שימוש באמצעים דמוקרטיים בצרפת".

חיים אישיים
קארון נשוי ואב לשני ילדים, מתגורר בפריז.

ספריו
 Envoyé spécial à Bagdad : pendant la guerre, mars-avril 2003 (2003)
 No steak (2013)
 Incorrect : pire que la gauche bobo, la droite bobards (2014)
 Antispéciste : réconcilier l'humain, l'animal, la nature (2016)
 Utopia XXI (2017)
 Vivant : de la bactérie à Homo ethicus (2018)
 La Revanche de la nature : 27 leçons pour le monde d'après (2020)
 Nous mourrons de nous être tant haïs (2022)
 Abolition - Plaidoyer contre la corrida et autres souffrances animals (2022)

 קישורים חיצוניים 



 הערות שוליים 

קטגוריה:סופרים צרפתים
קטגוריה:פילוסופים צרפתים
קטגוריה:טבעונים
קטגוריה:פעילי זכויות בעלי חיים
קטגוריה:פעילים חברתיים צרפתים
קטגוריה:צרפתים שנולדו ב-1971